b'\n_START_ARTICLE_\nPjotr Mihajlovi\xc4\x8d Gavrilov\n_START_SECTION_\n\xc5\xbdivljenjepis\n_START_PARAGRAPH_\nGavrilov je izhajal iz rodu Tatarov, ki so se pokristjanili._NEWLINE_Rde\xc4\x8di armadi se je pridru\xc5\xbeil 1918 in nato sodeloval v bojih na Kavkazu. 1922 se je pridru\xc5\xbeil Komunisti\xc4\x8dni partiji ZSSR. Po koncu ruske dr\xc5\xbeavljanske vojne je ostal name\xc5\xa1\xc4\x8den v Krasnodaru, kjer je poveljeval razli\xc4\x8dnim voja\xc5\xa1kim enotam. Nato je bil poslan na voja\xc5\xa1ko akademijo Frunze (Moskva), ki jo je kon\xc4\x8dal 1939 ter bil postavljen za poveljnika 44. strelskega polka. V tej funkciji je dve leti sodeloval v zimski vojni in do\xc4\x8dakal drugo svetovno vojno. _NEWLINE_Druga svetovna vojna ga je ujela v trdnjavi Brest, kjer je takoj po napadu prevzel poveljstvo nad vzhodnim delom trdnjave in organiziral obrambo, ki jo je vodil do 23. julija 1941, ko je bil ujet. Preostanek vojne je pre\xc5\xbeivel v nem\xc5\xa1kih ujetni\xc5\xa1kih tabori\xc5\xa1\xc4\x8dih._NEWLINE_Jeseni 1945 je bil ponovno sprejet v Rde\xc4\x8do armado, kjer je bil postavljen za poveljnika ujetni\xc5\xa1kega tabori\xc5\xa1\xc4\x8da za japonske \xc4\x8dastnike v Sibiriji. Zaradi kr\xc4\x8denja sovjetskih oboro\xc5\xbeenih sil in ker je bil med vojno vojni ujetnik, je bil odpu\xc5\xa1\xc4\x8den in mu je bila dodeljena majhna pokojnina._NEWLINE_Tako je \xc5\xbeivel, dokler ga ni \xc2\xbbodkril\xc2\xab\xc2\xa0voja\xc5\xa1ki zgodovinar Sergej Sergejevi\xc4\x8d Smirnov, ki je pisal monografijo Trdnjava Brest. Po njegovi intervenciji je bil 22. aprila 1956 ponovno sprejet v KPSZ in hkrati so mu zvi\xc5\xa1ali tudi pokojnino. Februarja 1957 mu je bil podeljen naziv heroja Sovjetske zveze in dva reda Lenina.'